钦定古今图书集成/明伦汇编/人事典/第059卷 > 《咏怀八十二首》前人
## 钦定古今图书集成/明伦汇编/人事典/第059卷 > 《咏怀八十二首》前人

“夜中不能寐，起坐弹鸣琴。”薄帷鉴明月，清风吹我襟。
孤鸿号外野，翔鸟鸣北林。徘徊将何见，忧思独伤心。

又

二妃游江滨，逍遥顺风翔。《交甫》怀环珮，婉娈有芬芳。
猗靡情欢爱，千载不相忘。倾城迷下蔡，容好结中肠。
感激生忧思，萱草树兰房。膏沐为谁施，其雨怨朝阳。
如何金石交，一旦更离伤。

又

嘉树下成蹊，东园桃与李。秋风吹飞藿，零落从此始。
繁华有憔悴，堂上生荆杞。驱马舍之去，去上西山趾。
一身不自保，何况恋妻子。凝霜被野草，岁暮亦云已。

又

天马出西北，由来从东道。《春秋》非有托，富贵焉常保。
清露被皋兰，凝霜霑野草。朝为美少年，夕暮成丑老。
自非王子晋，谁能常美好。

又

平生少年时，轻薄好弦歌。西游咸阳中，赵李相经过。
娱乐未终极，白日忽蹉跎。驱马复来归，反顾望三河。
黄金百镒尽，资用常苦多。北临太行道，失路将如何。

又

昔闻《东陵瓜》，近在青门外。连畛距阡陌，子母相钩带。
五色曜朝日，嘉宾四面会。膏火自煎熬，多财为患害。
布衣可终身，宠禄岂足赖。

又

炎暑惟兹夏，三旬将欲移。芳树垂绿叶，青云自逶迤。
四时更代谢，日月递参差。徘徊空堂上，《忉怛》莫我知。
愿睹卒欢好，不见悲别离。

又

灼灼西𬯎日，馀光照我衣。回风吹四壁，寒鸟相因依。
周周尚衔羽，蛩蛩亦念饥。如何当路子，磬折忘所归。
岂为夸誉名，憔悴使心悲。宁与燕雀翔，不随黄鹄飞。
黄鹄游四海，中路将安归。

又

步出上东门，北望首阳岑。下有采薇士，上有嘉树林。
良辰在何许，严霜霑衣襟。寒风振山冈，元云起重阴。
鸣雁飞南征，《𫛸鴂》发哀音。素质游商声，凄怆伤我心。

又

北里多奇舞，濮上有微音。轻薄闲游子，俯仰乍浮沈。
捷径从狭路，僶俛趋荒淫。焉见王子乔，乘云翔邓林。
独有延年术，可以慰我心。

又

湛湛长江水，上有枫树林。皋兰被径路，青骊逝骎骎。
遥望令人悲，春气感我心。三楚多秀士，朝云进荒淫。
朱华振芬芳，高蔡相追寻。一为黄雀哀，泪下谁能禁。

又

昔日《繁华子》，安陵与龙阳。夭夭桃李花，灼灼有辉光。
悦怿若九春，磬折似秋霜。流盼发姿媚，言笑吐芬芳。
携手等欢爱，宿昔同衣裳。愿为双飞鸟，比翼共翱翔。
丹青著明誓，永世不相忘。

又

登高临四野，北望青山阿。松柏翳冈岑，飞鸟鸣相过。
感慨怀辛酸，怨毒常苦多。李公悲《东门》，苏子狭三河。
求仁自得仁，岂复叹咨嗟。

又

开秋兆凉气，蟋蟀鸣床帷。感物怀殷忧，悄悄令心悲。
多言焉所告，繁辞将诉谁。微风吹罗袂，明月耀清晖。
晨鸡鸣高树，命驾起旋归。

又

昔年十四五，志尚好《诗》书。被褐怀珠玉，颜闵相与期。
开轩临四野，登高望所思。丘墓蔽山冈，万代同一时。
千秋万岁后，荣名安所之。乃悟羡门子，噭噭令自嗤

又

徘徊蓬池上，还顾望大梁。绿水扬洪波，旷野莽茫茫。
走兽交横驰，飞鸟相随翔。是时鹑火中，日月正相望。
朔风厉严寒，阴气下微霜。羁旅无俦匹，俛仰怀哀伤。
小人计其功，君子道其常。岂惜终憔悴，咏言著斯章。

又

独坐空堂上，谁可与欢者。出门临永路，不见行车马。
登高望《九州》，悠悠分旷野。孤鸟西北飞，离兽东南下。
日暮思亲友，晤言用自写。

又

悬车在西南，羲和将欲倾。流光耀四海，忽忽至夕冥。
朝为《咸池》晖，濛汜受其荣。岂知穷达士，一死不再生。
视彼桃李花，谁能久荧荧。君子在何许，叹息未合并。
瞻仰景山松，可以慰吾情。

又

西方有佳人，皎若白日光。被服纤罗衣，左右佩双璜。
修容耀姿美，顺风振微芳。登高眺所思，举袂当朝阳；
寄颜云霄间，挥袖凌虚翔。飘飖恍惚中，流盼顾我傍。
悦怿未交接，晤言用感伤。

又

杨朱泣岐路，墨子悲染丝。揖让长离别，飘飖难与期。
岂徒燕婉情，存亡诚有之。萧索人所悲，祸衅不可辞。
赵女媚《中山》，谦柔愈见欺。嗟嗟涂上士，何用自保持。

又

于心怀寸阴，羲阳将欲冥。挥袂抚长剑，仰观浮云征。
云间有元鹤，抗志扬哀声。一飞冲青天，旷世不再鸣。
岂与鹑鷃游，连翩戏中庭。

又

夏后乘灵舆，夸父为邓林。存亡从变化，日月有浮沈。
凤凰鸣参差，伶伦发其音。王子好箫管，世世相追寻。
谁言不可见，青鸟明我心。

又

东南有射山，汾水出其阳。六龙服气舆，云盖切天纲。
仙者四五人，逍遥晏兰房。寝息一纯和，呼吸成露霜。
沐浴丹渊中，照耀日月光。岂安通灵台，游瀁去高翔。

又

殷忧令志结，怵惕常若惊。逍遥未终晏，朱华忽西倾。
蟋蟀在户牖，蟪蛄鸣中庭。心肠末相好，谁云亮我情。
愿为云间鸟，千里一哀鸣。三芝延瀛洲，远游可长生。

又

拔剑临白刃，安能相中伤。但畏《工言》子，称我《三江》旁。
飞泉流玉山，悬车栖扶桑。日月径千里，素风发微霜。
世路有穷达，咨嗟安可长。

又

朝登洪波颠，日夕望西山，荆棘被原野，群鸟飞翩翩；
鸾鹥时栖宿，性命有自然，建木谁能近，射干复婵娟，
不见林中葛，延蔓相勾连。

又

周郑天下交，街术当三河。妖冶闲都子，焕燿何芬葩。
元发发朱颜，睇眄有光华。倾城思一顾，遗视来相夸。
愿为《三春游》，朝阳忽蹉跎。盛衰在须臾，离别将如何。

又

若木燿四海，扶桑翳瀛洲。日月经天涂，明暗不相仇。
穷达自有常，得失又何求。岂效路上童，携手共遨游。
阴阳有变化，谁云沈不浮。朱鳖跃飞泉，夜飞过吴洲。
俛仰运天地，再抚四海流。系累名利场，驽骏同一辀。
岂若遗耳目，升遐去殷忧。

又

昔予游大梁，登于黄华巅。共工宅《元冥》，高台造青天。
幽荒邈悠悠，凄怆怀所怜。所怜者谁子？明察自照妍。
应龙沈冀州，妖女不得眠。肆侈凌世俗，岂云永厥年。

又

驱车出门去，意欲远征行。征行安所如，背弃夸与名。
夸名不在己，但愿适中情。单帷蔽皎日，高榭隔微声。
谗邪使交疏，浮云令昼冥。嬿婉同衣裳，一顾倾人城。
从容在一时，繁华不再荣。晨朝奄复暮，不见所欢形。
黄鸟东南飞，寄言谢友生。

又

驾言发魏都，南向望吹台。《箫管》有遗音，梁王安在哉？
战士食糟糠，贤者处蒿莱。歌舞曲未终，秦兵已复来。
夹林非吾有，朱宫生尘埃。军败华阳下，身竟为土灰。

又

朝阳不再盛，白日忽西幽。去此若俯仰，如何似《九秋》。
人生若尘露，天道邈悠悠。齐景升丘山，涕泗纷交流。
孔圣临长川，惜逝忽若浮。去者余不及，来者吾不留。
愿登太华山，上与松子游。渔父知世患，乘流泛轻舟。

又

《一日复一夕》，一夕复一朝。颜色改平常，精神自损消。
胸中怀汤火，变化故相招。万事无穷极，知谋苦不饶。
但恐须臾间，魂气随风飘。终身履薄冰，谁知我心焦。

又

临觞多哀楚，思我故时人。对酒不能言，凄怆怀酸辛。
愿耕《东皋阳》，谁与守其真。愁苦在一时，高行伤微身。
曲直何所为，龙蛇为我邻。

又

世务何缤纷，人道苦不遑。壮年以时逝，朝露待太阳。
愿揽羲和辔，白日不移光。天阶路殊绝，云汉邈无梁。
濯发旸谷滨，远游崑岳傍。登彼列仙岨，采此秋兰芳。
时路乌足争，太极可翱翔。

又

谁言万事囏，逍遥可终生。临堂翳华树，悠悠念无形。
彷徨思亲友，倏忽复至冥。寄言东飞鸟，可用慰我情。

又

嘉时在今晨，零雨洒尘埃。临路望所思，日夕不复来。
人情有感慨，荡漾焉能排。挥涕怀哀伤，辛酸谁语哉。

又

炎光延万里，洪川荡湍濑。弯弓挂扶桑，长剑倚天外。
华山成砥砺，黄河为裳带。视彼《庄周》子，荣枯何足赖。
捐身弃中野，乌鸢作患害。岂若雄杰士，功名从此大。

又

壮士何慷慨，志欲威八荒。驱车远行役，受命念自忘。
良弓挟乌号，明甲有精光。临难不顾生，身死魂飞扬。
岂为全躯士，效命争战场。忠为百世荣，义使令名彰。
垂声谢后世，气节故有常。

又

混元生两仪，四象运衡玑。皦日布炎精，素月垂景辉。
晷度有昭回，哀哉人命微。飘若风尘逝，忽若庆云归。
修龄适余愿，光宠非己威。安期步天路，松子与世违。
焉得凌霄翼，飘飖登云湄。嗟哉尼父志，何为居九夷。

又

天网弥四野，六翮掩不舒。随波纷纶客，汎汎若浮凫。
生命无期度，朝夕有不虞。列仙停修龄，养志在冲虚。
飘飖云日间，邈与世路殊。荣名非己宝，声色焉足娱。
采药无旋返，神仙志不符。逼此良可惑，令我久踌躇。

又

王业须良辅，建功俟英雄。元《凯》康哉美，多士颂声隆。
阴阳有舛错，日月不常融。天时有否泰，人事多盈冲。
园绮遁南岳，伯阳隐西戎。保身念道真，宠耀焉足崇。
人谁不善始，鲜能克厥终。休哉上世事，万载垂清风。

又

鸿鹄相随飞，飞飞适荒裔。双翮临长风，须臾万里逝。
朝餐《琅玕》实，夕宿丹山际。抗身青云中，网罗孰能制。
岂与乡曲士，携手共言誓。

又

俦物终始殊，修短各异方。琅玕生高山，芝英耀朱堂。
荧荧桃李花，成蹊将夭伤。焉敢希千术，三春表微光。
自非凌风树，憔悴乌有常。

又

幽兰不可佩，朱草为谁荣。修竹隐山阴，射干临增城。
葛藟延幽谷，绵绵瓜瓞生。乐极消灵神，哀深伤人情。
竟知忧无益，岂若归太清。

又

鸴鸠飞桑榆，海鸟运天池。岂不识宏大，羽翼不相宜。
招摇安可翔，不若栖树枝。下集蓬艾间，上游园圃篱。
但尔亦自足，用子为追随。

又

生命辰安在，忧戚涕沾襟。高鸟翔山冈，燕雀栖下林。
青云蔽前庭，素琴凄我心。崇山有鸣鹤，岂可相追寻。

又

鸣鸠嬉庭树，焦明游浮云。“焉见孤翔鸟，翩翩无匹群。
死生自然理，消散何缤纷。”

又

步游三衢傍，惆怅念所思。岂为今朝见，恍惚诚有之。
泽中生乔松，万世未可期。高鸟摩天飞，凌云共游嬉。
岂有孤行士，垂涕悲故时。

又

清露为凝霜。华草成蒿莱。谁云君子贤。明达安可能。
乘云招松乔。呼吸永矣哉。

又

丹心失恩泽，重德丧所宜。善言焉可长，慈惠未易施。
不见南飞燕，羽翼正差池。高子怨《新诗》，三闾悼乖离。
何为混沌氏，倏忽体貌隳。

又

《十日出旸谷》，“弭节驰万里。经天耀四海，倏忽潜濛汜。
谁言焱炎久，游没何行俟。逝者岂长生，亦去荆与杞。
千岁犹崇朝，一餐聊自已。是非得失间，焉足相讥理。
计利知术穷，哀情遽能止。”

又

自然有成理，生死道无常。智巧万端出，大要不易方。
如何夸毘子，作色怀骄肠。乘轩驱良马，凭几向膏粱。
被服纤罗衣，深榭设闲房。不见日夕华，翩翩飞路傍

又

夸谈快愤懑，情慵发烦心。西北登不周，东南望《邓林》。
旷野弥九州，崇山抗高岑。一餐度万世，千岁再浮沈。
谁云玉石同，泪下不可禁。

又

人言愿《延年》，《延年》欲焉之？黄鹄呼《子安》，千秋未可期。
独坐山喦中，恻怆怀所思。王子一何好，猗靡相携持。
悦怿犹今辰，计校在一时；置此明朝事，日夕将见欺。

又

贵贱在天命，穷达自有时。婉娈佞邪子，随利来相欺。
孤思损惠施，但为谗夫嗤。鹡鸰鸣云中，载飞靡所期。
焉知倾侧士，一旦不可持。

又

惊风振四野，回云荫堂隅。床帷为谁设，几杖为谁扶？
虽非明君子，岂暗桑与榆。世有此聋聩，芒芒将焉如。
翩翩从风飞，悠悠去故居。离麾玉山下，遗弃毁与誉。

又

危冠切浮云，长剑倚天外。细故何足虑，高度跨一世。
非子为我御，逍遥遁荒裔，顾谢西王母。吾将从此逝。
岂与蓬户士，弹琴诵言誓。

又

河上有丈人，《纬萧》弃明珠。甘彼藜藿食，乐是蓬蒿庐。
岂效缤纷子，良马骋轻舆。朝生衢路旁，夕瘗横术隅。
欢笑不终晏，俛仰复欷歔。鉴兹二三者，愤懑从此舒。

又

儒者通六艺，立志不可干。违礼不为动，非法不肯言。
渴饮清泉流，饥食并一箪。岁时无以祀，衣服常苦寒。
屣履咏《南风》，缊袍笑华轩。信道守《诗》《书》，义不受一餐。
烈烈褒贬辞，老氏用长叹。

又

少年学击刺，妙伎过曲城。英风截云霓，超世发奇声。
挥剑临沙漠，饮马《九野坰》，旗帜何翩翩，但闻金鼓鸣。
军旅令人悲，烈烈有哀情。“念我平常时，悔恨从此生。”

又

平昼整衣冠，思见客与宾。宾客者谁子？倏忽若飞尘。
裳衣佩云气，言语究灵神。须臾相背弃，何时见斯人。

又

多虑令志散，寂寞使心忧。翱翔观陂泽，抚剑登轻舟。
但愿长闲暇，后岁复来游。

又

朝出上东门，遥望首阳基。松柏郁森沉，黄鹂相与嬉。
逍遥九曲间，徘徊欲何之？念我平居时，郁然思妖姬。

又

王子十五年，游衍伊洛滨。朱颜茂春华，辩慧怀清真。
为见浮丘公，举手谢时人。轻荡《易》恍惚，飘飖弃其身。
飞飞鸣且翔，挥翼且酸辛。

又

塞门不可出，海水焉可浮。朱明不相见，奄昧独无侯。
持瓜思东陵，黄雀诚独羞。失势在须臾，带剑上吾丘。
悼彼桑林子，涕下自交流。假乘汧渭间，鞍马去行游。

又

洪生资制度，被服正有常。尊卑设次序，事物齐纪纲。
容饰整颜色，磬折执圭璋。堂上置元酒，室中盛稻粱。
外厉真素谈，户内灭芬芳。放口从衷出，复说道义方。
委曲周旋仪，恣态愁我肠。

又

北临乾昧谿，西行游少任。遥顾望天津，骀荡乐我心。
绮靡存亡门，一游不再寻。傥遇晨风鸟，飞驾出南林。
漭瀁瑶光中，忽忽肆荒淫。休息晏清都，超世又谁禁。

又

人知结交易，交友诚独难。险路多疑惑，明珠未可干。
彼求飨太牢，我欲并一餐。损益生怨毒，咄咄复何言。

又

有悲则有情，无悲亦无思。苟非婴网罟，何必万里畿。
翔风拂重霄，庆云招所晞。灰心寄枯宅，曷顾人间姿。
始得忘我难，焉知嘿自遗。

又

《木槿》荣丘墓，煌煌有光色。白日颓林中，翩翩零路侧。
蟋蟀吟户牖，蟪蛄鸣荆棘。蜉蝣玩三朝，采采修羽翼。
衣裳为谁施，俛仰自收拭。生命几何时，慷慨各努力。

又

修涂驰轩车，长川载轻舟。性命岂自然，势路有所由。
高名令志惑，重利使心忧。亲昵怀反侧，骨肉还相仇。
更希毁珠玉，可用登遨游。

又

横术有奇士，黄骏服其箱。朝起瀛洲野，日夕宿明光。
再抚四海外，羽翼自飞扬。去置世上事，岂足愁我肠。
一去长离绝，千岁复相望。

又

猗欤上世士，恬淡志安贫。季叶道陵迟，驰骛纷垢尘。
甯子岂不类，《杨歌》谁肯殉。栖栖非我偶，徨徨非己伦咄嗟荣辱事，去来味道真。道真信可娱，清洁存精神。
巢由抗高节，从此适河滨。

又

梁东有芳草，一朝再三荣。色容艳姿美，光华耀倾城。
岂为明哲士，妖蛊谄媚生。轻薄在一时，安知百世名。
路端便娟子，但恐日月倾。焉见冥灵木，悠悠竟无形。

又

秋驾安可学，东野穷路旁。纶深鱼渊潜，矰设鸟高翔。
汎汎乘轻舟，演漾靡所望。吹嘘谁以益，江湖相捐忘。
都冶难为颜，修容是我常。兹年在《松乔》，恍惚诚未央。

又

咄嗟行至老，僶俛常苦忧。临川羡洪波，同始异支流。
百年何足言，但苦怨与仇。仇怨者谁子？耳目还相羞。
声色为胡越，人情自逼遒。招彼元通士，去来归羡游。

又

昔有神仙士，乃处射山阿。乘云御飞龙，嘘《噏叽》琼花。
可闻不可见，慷慨叹咨嗟。自伤非畴类，愁苦来相加。
下学而上达，忽忽将如何。

又

林中有奇鸟，自言是凤凰。清朝饮醴泉，日夕栖山冈。
高鸣彻九州，延颈望八荒。适逢商风起，羽翼自摧藏。
一去昆仑西，何时复回翔。但恨处非位，怆恨使心伤。

又

《出门望佳人》，佳人岂在兹？三山招松乔，万世谁与期。
存亡有长短，慷慨将焉知。忽忽朝日𬯎，行行将何之？
不见《季秋》草，摧折在今时。

又

昔有神仙者，羡门及松乔。噏习九阳间，升遐叽云霄。
人生乐长久，百年自言辽。白日𬯎隅谷，一夕不再朝。
岂若遗世物，登明遂飘飖。

又

“墓前荧荧者，木槿耀朱华。荣好未终朝，连飙陨其葩。
岂若西山草，琅玗与丹禾。垂影临增城，馀光照九阿。
宁微少年子，日夕难咨嗟。